สังคมข่าวหุ้น
*…ตู่เร่งคลายล็อก…
4 พ.ค. 2563

เกียรติก้อง ว่องไวยากร
*…ตู่เร่งคลายล็อก…
*…ตลาดหุ้นไทยยังไปต่อรับสถานการณ์ระบาดไวรัสโควิด-19 คลี่คลายไปมาก สถานประกอบการเริ่มทยอยเปิดโดยเฉพาะร้านค้าขนาดเล็ก ตลาดนัด และสนามกอล์ฟ ขณะที่กลุ่มห้างสรรพสินค้ามีโอกาสเปิดเร็วขึ้น ประกอบกับมาตรการเยียวยาทยอยออกมาต่อเนื่อง แนวโน้มดอกเบี้ยเริ่มนิ่ง หลังเฟดประกาศคงดอกเบี้ยนโยบายยาว ราคาน้ำมันเริ่มปรับตัวดีขึ้น ทำให้นักลงทุนเกิดความเชื่อมั่นเข้าซื้อหุ้นกลุ่มพลังงานและแบงก์ ดันดัชนีทะลุ 1,300 จุด…
*…บจ.แห่ออกหุ้นกู้กันใหญ่ หลังจากกองทุนเสริมสภาพคล่องตลาดตราสารหนี้ภาคเอกชน หรือ BSF เริ่มเดินหน้า ล่าสุด “ชูชาติ” บิ๊กบอส MTC ทำหนังสือถึงนายกรัฐมนตรีแล้ว เพื่อขอให้บิ๊กตู่แนะนำแบงก์ชาติช่วยดูแลกลุ่มบจ.ที่ออกหุ้นกู้ต่ำกว่า Investment grade ด้วย แม้ว่า MTC จะเข้าเกณฑ์ได้รับความช่วยเหลืออยู่แล้ว แต่ก็รู้สึกเป็นห่วงบรรดากลุ่มผู้ประกอบการที่ได้รับผลกระทบจากโควิด จนกระทบรายได้และถูกหั่นเกรดตกชั้นไป ไม่ได้ขอเพื่อตัวเอง แต่ขอให้ส่วนรวมคนเดือนร้อนจริง ๆ ล่าสุดก็เตรียมออกหุ้นกู้ 6 พันล้าน ต้นเดือน มิ.ย.นี้ โดยไม่ขอรับความช่วยเหลือจากแบงก์ชาติ…
*…งบหุ้นกลุ่มโรงแรมสาหัส AWC, CENTEL, DTC, ERW, MINT รับผลกระทบหนักจากการแพร่ระบาดของไวรัสโควิด-19 เข้าขั้นสาหัส ส่งผลให้โรงแรมเกือบทุกแห่งต้องประกาศปิดให้บริการลงชั่วคราว ตามนักท่องเที่ยวที่หดหายไป และเพื่อสนองนโยบายของรัฐบาลเรื่องมาตรการในการป้องกัน ทำให้รายได้แทบจะเป็นศูนย์…
*…หุ้นสายการบินยังแย่ หยุดบินนานกระทบรายได้หลัก โดยเฉพาะการบินไทย หรือ THAI อยู่ในห้องไอซียูติดเชื้อโควิดอย่างรุนแรง รอยาดีพรุ่งนี้ คณะรัฐมนตรีอนุมัติเม็ดเงินกู้ 5 หมื่นล้านมาเยียวยา ส่วนอนาคตหลังจากนี้ขึ้นอยู่กับความร่วมมือร่วมใจของพนักงานการบินไทย หากแผนดีแต่ไม่มีใครทำก็คงไม่มีประโยชน์อะไร รอบนี้ก็ขอให้กลับมาเป็นสายการบินแห่งชาติอย่างภาคภูมิใจนะ…
*…ทริสเรทติ้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของบมจ.ทางด่วนและรถไฟฟ้ากรุงเทพ (BEM) ที่ระดับ “A” ด้วยแนวโน้ม “Stable” หรือ “คงที่” ในขณะเดียวกันยังจัดอันดับเครดิตหุ้นกู้ไม่ด้อยสิทธิ ไม่มีหลักประกันชุดใหม่ในวงเงินไม่เกิน 3 พันล้านบาทของบริษัทที่ระดับ “A” ด้วย ทั้งนี้บริษัทจะนำเงินที่ได้จากการออกหุ้นกู้ในครั้งนี้ไปใช้ชำระคืนหนี้ที่จะครบกำหนด…
*…BAM ได้เวลาขายแล้ว กูรูมองงบไตรมาสแรกอาจหดตัวได้มากกว่า 78% จากปีก่อน จากสาเหตุที่ปีที่แล้วมีรายได้ก้อนโตเข้ามา 4 พันล้านในไตรมาสเดียว ทำให้งบโป่ง แต่ปีนี้กำไรปกติ แถมลดลงเล็กน้อยจากปัญหาโควิดระบาด ยอดขายเลยลดฮวบกว่า 50% และยังต้องมาลุ้นอีกว่าบันทึกด้อยค่าเอ็นพีเอไว้ในไตรมาสนี้ในงบขาดทุน/กำไรหรือเปล่า ส่วนงบทั้งปีคงต้องลุ้นกันต่อไป…
*…บอร์ดบมจ.ดีโอดี ไบโอเทค (DOD) แต่งตั้งนายธนิน ศรีเศรษฐี เข้าดำรงตำแหน่งกรรมการคนใหม่ในคณะกรรมการของบริษัท และแต่งตั้งให้เข้าดำรงตำแหน่งประธานคณะกรรมการบริหาร และประธานเจ้าหน้าที่บริหารของบริษัทคนใหม่ด้วย โดยมีผลตั้งแต่วันที่ 4 พฤษภาคม 2563 เป็นต้นไป…
*…ศาลปกครองกลาง พิพากษาเพิกถอนคำสั่งลงโทษของสำนักงานก.ล.ต. ในกรณีพักการให้ความเห็นชอบการเป็นบุคลากรในตลาดทุนของนางสาวชญานี โปขันเงิน ผู้บริหารบริษัทหลักทรัพย์ คิงส์ฟอร์ด จำกัด (มหาชน) เป็นเวลา 1 ปี ซึ่งเป็นกรณีเดียวกันกับนายชยันต์ อัคราทิตย์ ซึ่งศาลปกครองกลางได้มีคำพิพากษาเพิกถอนคำสั่งลงโทษดังกล่าวเช่นกัน ทั้งนี้ทั้งนางสาวชญานีและนายชยันต์ ได้ถูกก.ล.ต.สั่งลงโทษพักการเป็นบุคลาการในตลาดทุนเป็นเวลา 1 ปี ตั้งแต่วันที่ 4 สิงหาคม 2560-3 สิงหาคม 2561…
*…พงศธร ทวีสิน ประธานเจ้าหน้าที่บริหารและกรรมการผู้จัดการใหญ่ บมจ.ปตท. สำรวจและผลิตปิโตรเลียม (PTTEP) ยอมรับสถานการณ์ราคาน้ำมันในปี 2563 ถือว่ารุนแรงที่สุดในรอบ 20 ปี ทำให้ต้องปรับลดการคาดการณ์ปริมาณการขายปิโตรเลียมในปี 2563 เป็น 362,000 บาร์เรล/วัน ลดลงประมาณ 7% รวมถึงปรับลดรายจ่ายการลงทุนของปี 2563 ประมาณ 15-20% เนื่องจากสถานการณ์ราคาน้ำมันในตลาดโลกตกต่ำ ประกอบกับผลกระทบจากการแพร่ระบาดของไวรัสโควิด-19 ส่งผลให้ความต้องการใช้พลังงานในประเทศลดลงอย่างมาก